賦公悅席上事送周如京
作者：鄭俠
朝代：宋

paragraphs: 逢世路分歸洛陽，有客邂逅樵溪曲。
高談傾蓋萬珠璣，相對崇朝惟不足。
武陽太守山簡徒，喜賢樂事天下無。
爲客留公駐斯須，精庖饌玉歌貫珠。
坐中賓客皆豪傑，凛凛清風生頬舌。
性情浩浩談云云，不待酒味既凛冽。
逡巡行幕如風翻，二姝新出屏幃間。
一人捧心餘故態，對客悄悄眉峰攅。
一人襜裾半雲霧，仙袂應曲飄飄舉。
解作陽闗意外聲，舊人只把花卿數。
此宵嘉會世所稀，席上更覽周侯詩。
彫金有格但聞說，不覽新集那得知。
侠於周侯非甚舊，朋友十輩識公九。
此公惜别事如何，反覆清篇還執手。
龍韜虎略何處藏，却向吟筆呈鋒鋩。
堪作太平祥瑞録，將軍白首弄篇章。